CELEX: 32021D2241
Language: el
Date: 2021-12-13 00:00:00
Title: Απόφαση (ΕΕ) 2021/2241 του Συμβουλίου της 13ης Δεκεμβρίου 2021 σχετικά με τη σύνθεση και την εντολή της Επιτροπής Ευρωπαϊκού Χώρου Έρευνας και Καινοτομίας (ERAC)

16.12.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 450/143
               
            
         ΑΠΟΦΑΣΗ (ΕΕ) 2021/2241 ΤΟΥ ΣΥΜΒΟΥΛΙΟΥ
         της 13ης Δεκεμβρίου 2021
         σχετικά με τη σύνθεση και την εντολή της Επιτροπής Ευρωπαϊκού Χώρου Έρευνας και Καινοτομίας (ERAC)
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 179 παράγραφος 1 και το άρθρο 240 παράγραφος 3,
         Εκτιμώντας τα ακόλουθα:
         
                     (1)
                  
                  
                     Με το ψήφισμα του Συμβουλίου της 14ης Ιανουαρίου 1974 (1), συστάθηκε Επιτροπή Επιστημονικής και Τεχνικής Έρευνας (Crest). Το εν λόγω ψήφισμα αντικαταστάθηκε από το ψήφισμα του Συμβουλίου της 28ης Σεπτεμβρίου 1995 (2), το οποίο στη συνέχεια τροποποιήθηκε και συμπληρώθηκε πρώτα από το ψήφισμα του Συμβουλίου της 28ης Μαΐου 2010 (3), με το οποίο η Crest μετονομάστηκε σε «Επιτροπή Ευρωπαϊκού Χώρου Έρευνας», στη συνέχεια από το ψήφισμα του Συμβουλίου της 30ής Μαΐου 2013 (4), με το οποίο μετονομάστηκε σε Επιτροπή Ευρωπαϊκού Χώρου Έρευνας και Καινοτομίας («ERAC»), και στη συνέχεια από τα συμπεράσματα του Συμβουλίου της 1ης Δεκεμβρίου 2015 σχετικά με την αναθεώρηση της συμβουλευτικής δομής του Ευρωπαϊκού Χώρου Έρευνας (ΕΧΕ).
                  
               
                     (2)
                  
                  
                     Την 1η Δεκεμβρίου 2020 το Συμβούλιο εξέδωσε συμπεράσματα με θέμα τον νέο Ευρωπαϊκό Χώρο Έρευνας («νέος ΕΧΕ»), στα οποία τον ορίζει ως ένα τομέα με επίκεντρο τους ερευνητές, βασισμένο σε αξίες και με γνώμονα την αριστεία και τον αντίκτυπο, στον οποίο οι ερευνητές, η γνώση και η τεχνολογία υποστηρίζονται και μπορούν να κυκλοφορούν ελεύθερα.
                  
               
                     (3)
                  
                  
                     Στις 26 Νοεμβρίου 2021 το Συμβούλιο εξέδωσε συμπεράσματα για τη μελλοντική διακυβέρνηση του νέου ΕΧΕ, στα οποία επισημαίνει ότι για τον νέο ΕΧΕ και τις προτεραιότητές του απαιτείται ο συνολικός επανασχεδιασμός της τρέχουσας διακυβέρνησης του ΕΧΕ, και επιβεβαίωσε ότι η ERAC είναι η κοινή συμβουλευτική επιτροπή στρατηγικής πολιτικής υψηλού επιπέδου που πρέπει να παρέχει εγκαίρως συμβουλές στο Συμβούλιο, την Επιτροπή και τα κράτη μέλη σχετικά με θέματα στρατηγικής πολιτικής για την έρευνα και την καινοτομία (E&K)·
                  
               
                     (4)
                  
                  
                     Το Συμβούλιο συμφώνησε επίσης να επανεξετάσει την εντολή της ERAC προκειμένου να αντικατοπτρίζεται η διακυβέρνηση του νέου ΕΧΕ και να περιοριστεί η ιδιότητα μέλους της ERAC σε εκπροσώπους από τα κράτη μέλη και από την Επιτροπή που έχουν εκτελεστικές αρμοδιότητες υψηλού επιπέδου για πολιτικές στον τομέα της E&K. Το Συμβούλιο επίσης αναγνώρισε την προστιθέμενη αξία της συμπροεδρίας της ERAC από τους εν λόγω εκπροσώπους από τα κράτη μέλη και από την Επιτροπή.
                  
               
                     (5)
                  
                  
                     Ως εκ τούτου, η εντολή της ERAC θα πρέπει να αναθεωρηθεί,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Εγκρίνεται η αναθεωρημένη εντολή της Επιτροπής Ευρωπαϊκού Χώρου Έρευνας και Καινοτομίας.
            
            
               2.   Το κείμενο της αναθεωρημένης εντολής παρατίθεται στο παράρτημα.
            
         
         
            Άρθρο 2
            Η παρούσα απόφαση αρχίζει να ισχύει από την ημερομηνία της έκδοσής της.
         
         
            Βρυξέλλες, 13 Δεκεμβρίου 2021.
            
               
                  Για το Συμβούλιο
               
               
                  Ο Πρόεδρος
               
               J. BORRELL FONTELLES
            
         
         
            (1)  Ψήφισμα του Συμβουλίου της 14ης Ιανουαρίου 1974 περί συντονισμού των εθνικών πολιτικών και περί καθορισμού των ενεργειών κοινοτικού ενδιαφέροντος στον τομέα τής επιστήμης και της τεχνολογίας (ΕΕ C 7 της 29.1.1974, σ. 2).
         
            (2)  Ψήφισμα του Συμβουλίου της 28ης Σεπτεμβρίου 1995 σχετικά με την Επιτροπή Επιστημονικής και Τεχνικής Έρευνας (Crest) (ΕΕ C 264 της 11.10.1995, σ. 4).
         
            (3)  Ψήφισμα του Συμβουλίου της 28ης Μαΐου 2010 για τις εξελίξεις στη διακυβέρνηση του Ευρωπαϊκού Χώρου Έρευνας (ΕΧΕ) - βλέπε έγγραφο ST 10255/10 στον ιστότοπο http://register.consilium.europa.eu.
         
            (4)  Ψήφισμα του Συμβουλίου της 30ής Μαΐου 2013 σχετικά με την παροχή συμβουλών για τον Ευρωπαϊκό Χώρο Έρευνας - βλέπε έγγραφο ST 10331/13 στον ιστότοπο http://register.consilium.europa.eu.
      
      
         
            ΠΑΡΑΡΤΗΜΑ
            Εντολή της Επιτροπής Ευρωπαϊκού Χώρου Έρευνας και Καινοτομίας (ERAC)
            ΚΑΘΗΚΟΝΤΑ ΤΗΣ ΕΠΙΤΡΟΠΗΣ
            
               Άρθρο 1
               
                  1.   Η Επιτροπή Ευρωπαϊκού Χώρου Έρευνας και Καινοτομίας («η επιτροπή») είναι μια κοινή συμβουλευτική επιτροπή στρατηγικής πολιτικής υψηλού επιπέδου που παρέχει εγκαίρως συμβουλές στο Συμβούλιο, την Επιτροπή και τα κράτη μέλη σχετικά με θέματα στρατηγικής πολιτικής για την έρευνα και την καινοτομία (E&K).
               
               
                  2.   Τα καθήκοντα της επιτροπής έχουν ως ακολούθως:
                  
                              α)
                           
                           
                              να γνωμοδοτεί επί στρατηγικών προσανατολισμών πολιτικής και μελλοντικών τάσεων που απαιτούν τη βελτίωση των ενωσιακών και εθνικών πολιτικών στον τομέα της E&K, συμπεριλαμβανομένων των περιφερειακών πολιτικών, μεταξύ άλλων σχετικά με το τρέχον και το μελλοντικό πρόγραμμα-πλαίσιο της Ένωσης για την E&K καθώς και με άλλες συναφείς ενωσιακές πρωτοβουλίες με γνώμονα την E&Κ·
                           
                        
                              β)
                           
                           
                              να αναλαμβάνει πρωτοβουλία για την επικαιροποίηση του θεματολογίου πολιτικής για τον ΕΧΕ, μέσω της έγκαιρης παροχής στρατηγικών συμβουλών που τροφοδοτούνται, μεταξύ άλλων, από τη συνεκτίμηση της προόδου που σημειώνεται στις εν εξελίξει δράσεις του ΕΧΕ·
                           
                        
                              γ)
                           
                           
                              να προβληματίζεται και να παρέχει συμβουλές σχετικά με νέες απαιτήσεις πολιτικής, που πληρούν τα κριτήρια του θεματολογίου πολιτικής για τον ΕΧΕ, καθ’ όλη τη διάρκεια της εφαρμογής του θεματολογίου πολιτικής για τον ΕΧΕ·
                           
                        
                              δ)
                           
                           
                              να αλληλεπιδρά με δομές διακυβέρνησης και συντονισμού σε παρόμοιο επίπεδο σε άλλους συναφείς τομείς πολιτικής, όπως η τριτοβάθμια εκπαίδευση και η βιομηχανία.
                           
                        
            
            
               Άρθρο 2
               Η επιτροπή παρέχει συμβουλές, γνωμοδοτεί και υποβάλλει εκθέσεις κατόπιν αιτήματος του Συμβουλίου, ή της Επιτροπής ή με δική της πρωτοβουλία.
            
            ΣΥΝΘΕΣΗ
            
               Άρθρο 3
               
                  1.   Μέλη της επιτροπής είναι τα κράτη μέλη και η Επιτροπή («μέλη»).
               
               
                  2.   Κάθε μέλος διορίζει έως δύο εκπροσώπους στην επιτροπή, οι οποίοι έχουν εκτελεστικές αρμοδιότητες υψηλού επιπέδου για πολιτικές στον τομέα της E&K.
               
               
                  3.   Μέλος που αδυνατεί να παραστεί σε συνεδρίαση της επιτροπής μπορεί να διοορίσει αντικαταστάτη για τη συγκεκριμένη συνεδρίαση ή να αναθέσει τα καθήκοντά του σε άλλο μέλος. Οι συμπρόεδροι και η γραμματεία της επιτροπής ενημερώνονται σχετικά γραπτώς πριν από τη συνεδρίαση.
               
            
            ΠΡΟΕΔΡΙΑ ΚΑΙ ΓΡΑΜΜΑΤΕΙΑ
            
               Άρθρο 4
               
                  1.   Η προεδρία της επιτροπής ασκείται από κοινού από έναν εκπρόσωπο κράτους μέλους και έναν εκπρόσωπο της Επιτροπής.
               
               
                  2.   Η επιτροπή, με πλειοψηφία των μελών της, εκλέγει συμπρόεδρο μεταξύ των εκπροσώπων των κρατών μελών. Η διάρκεια της θητείας του εν λόγω συμπροέδρου είναι για περίοδο τριών ετών, η οποία μπορεί να ανανεωθεί μία φορά.
               
               
                  3.   Το κράτος μέλος του οποίου ο εκπρόσωπος διορίζεται ως συμπρόεδρος της επιτροπής και η Επιτροπή έχουν έναν επιπλέον εκπρόσωπο στην επιτροπή για το διάστημα της θητείας του συμπροέδρου.
               
               
                  4.   Οι συμπρόεδροι δεν έχουν δικαίωμα ψήφου.
               
            
            
               Άρθρο 5
               Σε περίπτωση που ένας εκ των συμπροέδρων αδυνατεί να εκπληρώσει τα καθήκοντά του συμπροέδρου, ο εν λόγω συμπρόεδρος διορίζει αντικαταστάτη σε συμφωνία με τον άλλον συμπρόεδρο.
            
            
               Άρθρο 6
               Η Γενική Γραμματεία του Συμβουλίου παρέχει τις υπηρεσίες γραμματειακής υποστήριξης της επιτροπής.
            
            ΔΙΑΔΙΚΑΣΙΕΣ
            
               Άρθρο 7
               Αν ζητηθεί ψηφοφορία, οι γνωμοδοτήσεις και οι εκθέσεις εγκρίνονται με απλή πλειοψηφία των μελών. Κάθε μέλος διαθέτει μία ψήφο. Η επιτροπή υποβάλλει αναφορά για τις μειοψηφούσες ή διιστάμενες γνώμες που διατυπώνονται κατά τις συζητήσεις.
            
            
               Άρθρο 8
               Μόνο τα μέλη μπορούν να λαμβάνουν τον λόγο κατά τη διάρκεια των συνεδριάσεων της επιτροπής. Ωστόσο, σε εξαιρετικές περιπτώσεις οι συμπρόεδροι μπορούν να συμφωνήσουν διαφορετικά.
            
            
               Άρθρο 9
               Εκπρόσωποι χωρών που είναι συνδεδεμένες με το πρόγραμμα-πλαίσιο Ε&Κ της Ένωσης, καθώς και εκπρόσωποι οικείων τρίτων χωρών, εξωτερικοί εμπειρογνώμονες και ενδιαφερόμενοι φορείς μπορούν να προσκαλούνται σε σχετικές συνεδριάσεις της επιτροπής, όπου αρμόζει, για συγκεκριμένα σημεία της ημερήσιας διάταξης και σύμφωνα με τον εσωτερικό κανονισμό του Συμβουλίου.
            
            
               Άρθρο 10
               Η επιτροπή μπορεί, σε δεόντως αιτιολογημένες περιπτώσεις, να αναθέτει ειδικά καθήκοντα σε ad-hoc προσωρινές ειδικές ομάδες.
            
            
               Άρθρο 11
               
                  1.   Η επιτροπή συγκαλείται δύο φορές ετησίως. Εάν το απαιτεί η κατάσταση, οι συμπρόεδροι συγκαλούν επίσης ειδική συνεδρίαση της επιτροπής.
               
               
                  2.   Οι συνεδριάσεις της επιτροπής διεξάγονται κατά κανόνα στις Βρυξέλλες, ωστόσο μπορούν να διοργανώνονται από τη χώρα που ασκεί την εκ περιτροπής Προεδρία του Συμβουλίου της Ευρωπαϊκής Ένωσης σύμφωνα με τον εσωτερικό κανονισμό του Συμβουλίου.
               
            
            
               Άρθρο 12
               
                  1.   Η επιτροπή έχει διοικητικό συμβούλιο. Το διοικητικό συμβούλιο απαρτίζεται από τους συμπροέδρους της ERAC και έναν εκπρόσωπο καθενός από τα κράτη μέλη της τρέχουσας και της επόμενης τριάδας Προεδριών του Συμβουλίου της Ευρωπαϊκής Ένωσης.
               
               
                  2.   Το διοικητικό συμβούλιο επιλέγει και προετοιμάζει τα θέματα που θα αποτελέσουν αντικείμενο στρατηγικής συζήτησης στην επιτροπή, με την υποστήριξη, κατά περίπτωση, των ad-hoc ειδικών ομάδων της επιτροπής.
               
            
            
               Άρθρο 13
               Η Επιτροπή ενημερώνει τακτικά την επιτροπή για τις εργασίες του φόρουμ του ΕΧΕ.
            
            
               Άρθρο 14
               Η επιτροπή καθορίζει τις δικές της Διαδικαστικές Ρυθμίσεις σύμφωνα με τον εσωτερικό κανονισμό του Συμβουλίου.